b'\n_START_ARTICLE_\nAntena\n_START_SECTION_\nSmernost (Directivity)\n_START_PARAGRAPH_\nSmernost antene (D) je faktor pove\xc4\x8danja gostote pretoka mo\xc4\x8di v \xc5\xbeeleni smeri prostora ob nespremenjeni mo\xc4\x8di oddajnika. Smernost je razmerje, ki pove koliko je primer z usmerjeno anteno bolj usmerjen od primera z neusmerjeno (izotropno) anteno._NEWLINE_Izotropna antena je teoreti\xc4\x8dni (fizi\xc4\x8dno neizvedljiv) koncept, ki se uporablja kot referenca za opisovanje realnih anten. Izotropna antena enakomerno seva na vse strani, torej je njena smernost enaka 1 oziroma 0 dBi. Sevalni diagram izotropne antene se prika\xc5\xbee kot krogla v sredi\xc5\xa1\xc4\x8du katere je izotropni sevalni element.\n_START_SECTION_\nDobitek (Gain)\n_START_PARAGRAPH_\nZ razponom sevanja in prejemanja (oziroma v splo\xc5\xa1nem obliki sevanja in prejemanja) je povezana tudi mera skoncentriranosti oziroma usmerjenosti antene, dobitek. Mo\xc4\x8d oddajanja se z razli\xc4\x8dnimi tipi anten ne spreminja (ta je odvisna od oddajalnika), spreminja se le, kako se to oddajanje razporeja oziroma usmerja._NEWLINE_Mera za to je dobitek, ki pove razmerje med jakostjo sevanja v neki smeri na neki oddaljenosti te antene in hipoteti\xc4\x8dne isotropi\xc4\x8dne (to\xc4\x8dkovne) antene (ki enako seva v vse smeri). Meri se v decibelih, oznaka je dBi (decibeli glede na isotropi\xc4\x8dno anteno), mo\xc5\xbena pa je tudi oznaka dBd (decibeli glede na dipolno anteno). Torej ve\xc4\x8dji dobitek pove, da je antena bolj usmerjena. V splo\xc5\xa1nem so tudi antene, ki so namenjene pokrivanju \xc5\xa1ir\xc5\xa1ega obmo\xc4\x8dja, recimo omni, usmerjene, a to na ra\xc4\x8dun razpona sevanja in prejemanja v horizontalni smeri. Zato dobitek nikakor ni mera, katera antena je bolj\xc5\xa1a ali slab\xc5\xa1a, ampak je le ena izmed lastnosti antene, ki se izbere glede na \xc5\xbeelje in potrebe._NEWLINE_Dobitki pogosto uporabljanih zunanjih anten za WiFi omre\xc5\xbeja se gibljejo med 5 dBi do 15 dBi, za dolo\xc4\x8dene usmerjene antene pa tudi \xc4\x8dez 20 dBi.\n_START_SECTION_\nSmerni sevalni diagram\n_START_PARAGRAPH_\nVsaka reala antena seva ve\xc4\x8d energije v eno kot ostale smeri, kar se grafi\xc4\x8dno opi\xc5\xa1e s sevalnim diagramom._NEWLINE_Smerni sevalni diagram ali kraj\xc5\xa1e smerni diagram je odziv antene na valovanja iz dolo\xc4\x8dene smeri oziroma relativna gostota mo\xc4\x8di valovanja prenesena preko antene v dolo\xc4\x8deni smeri.\xc2\xa0Ker je antena recipro\xc4\x8dni element, sta ta diagrama identi\xc4\x8dna._NEWLINE_Meritev sevalnega diagrama obi\xc4\x8dajno poteka v daljnem polju. Za nekatere velike antene pa lahko tudi v bli\xc5\xbenjem polju in se ga potem prera\xc4\x8duna._NEWLINE_Sevalni diagram je grafi\xc4\x8dna predstavitev relativne mo\xc4\x8di polja oddajne antene v odvisnosti od kota.\xc2\xa0Obi\xc4\x8dajno je predstavljen kot tridimenzionalni graf ali graf v polarnem koordinatnem sistemu v horizontalnem ali vertikalnem preseku.\n_START_SECTION_\n\xc5\xa0irina glavnega snopa\n_START_PARAGRAPH_\n\xc5\xa0irina glavnega snopa je po definiciji 3 dB razpon glavnega snopa sevalnega diagrama.\n_START_SECTION_\nPolarizacija\n_START_PARAGRAPH_\nPri anteni je pomembna tudi njena polarizacija, kar dolo\xc4\x8da orientacijo elektri\xc4\x8dnega polja v elektromagnetnem sevanju glede na Zemljino povr\xc5\xa1ino. Najpogosteje je ta horizontalna ali vertikalna. Pomembno je, da so antene glede tega usklajene, saj je prenos podatkov med neusklajenimi veliko slab\xc5\xa1i. Mo\xc5\xbena je tudi kro\xc5\xbena polarizacija, ki je primerna za premikajo\xc4\x8de se antene, saj ni nikoli popolnoma v neskladju.\n_START_SECTION_\nFrekven\xc4\x8dno obmo\xc4\x8dje\n_START_PARAGRAPH_\nZa WiFi se uporablja antene za 2,4 GHz in 5 GHz frekven\xc4\x8dni obmo\xc4\x8dji. Katero izmed njiju se uporablja, je odvisno od tega, kaj podpira WiFi router in seveda tudi odjemalci, ki se bodo na omre\xc5\xbeje prijavljali. Dale\xc4\x8d najpogostej\xc5\xa1a je \xc5\xa1e vedno uporaba 2,4 GHz.'